section_heading: Nogometna karijera
paragraph_text: Nastupao za Hajduk od 1967. do 1971. i odigrao 238 utakmica na kojima je postigao 8 pogodaka (jedan prvenstveni). Sudjelovao je u osvajanju naslova prvaka 1971., odigravši svih 29 utakmica (na kojim je postigao jedan gol) do susreta s Crvenom zvezdom 2. lipnja 1971. u Beogradu (rezultat 1:1), pet kola prije kraja prvenstva. Na toj mu je utakmici pukao mišić i, kako će se nakon nekoliko operacija ispostaviti, time mu je, u dvadeset drugoj godini i u trenutku kad je postao i kandidat za državnu reprezentaciju, okončana igračka karijera. Krivicom, po svoj prilici, pogrešnog liječenja i prebrzih pokušaja povratka treningu nikad više nije zaigrao i nije dočekao godine najvećih uspjeha "zlatne generacije".